Binnelandse sake steier onder vlugtelingkrisis(Argieffoto) Die DA sê hy neem kennis van die departement van binnelandse sake se verklaring dat hy nie die nodige wetlike kundigheid of hulpbronne het om die land se immigrasiewette af te dwing en die soort situasie te voorkom wat veroorsaak het dat honderde vlugtelinge nou al hoe lank by die kantore van die VN se Hoëkommissariaat vir Vlugtelinge in onderskeidelik Kaapstad en Pretoria uitkamp nie. Twee huiseienaarsverenigings in Pretoria sleep die minister van binnelandse sake, die minister van polisie, die bevelvoerder van die Brooklyn-polisie, die Tshwane-metroraad, die VN se streekskantoor én die betogers hof toe oor die situasie. Die DA sê die departement van binnelandse sake se onvermoë om die saak te hanteer beteken nou dat daar van die VN en metrorade verwag word om dié departement se werk te doen. Adrian Roos, ŉ DA-LP en lid van die portefeuljekomitee oor binnelandse sake, sê die departement kan nie die probleem alleen oplos nie, maar moet die proses lei. Die DA sê die departement moet dadelik ŉ veel doeltreffender stelsel in werking stel om te verseker dat vlugtelinge wettig in Suid-Afrika kan bly. Hy moet ook korrupsie in die departement doeltreffend vasvat. “Die departement moet verseker dat asielsoekers se dokumente betyds verwerk word en dat vlugtelinge van ekonomiese migrante onderskei word. Deur dít te doen, gaan die departement help verhoed dat buitelanders van Afrika as ŉ groep geteiken word deur dreigemente van geweld van diegene wat hulle as onwettige immigrante beskou,” het Roos gesê. Hy het gesê dit is jammer dat die huidige xenofobiese krisis vererger word deur die feit dat binnelandse sake nie die kundigheid het om die land se grense te beveilig nie. “Daar is geen bewys dat die peperduur Grensbestuursagentskap kwessies van korrupsie en die gebrek aan dringendheid om ons grens te beveilig, gaan oplos nie. Dit is sleg vir maatskaplike samehorigheid tussen Suid-Afrikaners en buitelanders.” (Argieffoto) Roos het gesê die burgemeester van Tshwane, Stevens Mokgalapa, het die oproepe herhaal deur aan die ministers van binnelandse sake en van internasionale betrekkinge, asook die polisie te skryf en te vra dat ongedokumenteerde immigrante en asielsoekers se inligting bygehou word. Diegene wat by misdaad betrokke is, moet vervolg word en waar nodig moet ander gedeporteer word. “Die verantwoordelikheid om Suid-Afrika se grense te bestuur, asielsoekers te registreer en ongedokumenteerde immigrante te verskuif, bly die verantwoordelikheid van die departement van binnelandse sake en die departement van internasionale betrekkinge en samewerking. “Dit is ŉ gedeelde verantwoordelikheid met die polisie om te verseker dat reg en orde gehandhaaf word. Sonder die betrokke departemente en ministers se verbintenis tot dié projek, gaan xenofobie aanhou om ŉ bedreiging te wees in ŉ Suid-Afrika waar burgers voel dat onwettige immigrante onbillike toegang tot geleenthede het,” het Roos gesê.